Kommissaris moet ‘regte ding’ doenOudpres. Jacob Zuma (Foto: ANA) “Mnr. Zuma het volgens wet nie sy vonnis klaar uitgedien nie. Hy moet na die Estcourt- korrektiewe sentrum terugkeer om dit te doen. “Of die tyd wat mnr. Zuma spandeer het op onregmatige mediese parool in ag geneem moet word by die bepaling van die oorblywende tydperk van sy tronkstraf, is egter nie ’n saak vir hierdie hof om te besluit nie.” Só lui die jongste uitspraak van die appélhof in die sage van oudpres. Jacob Zuma se mediese parool. Regter Tati Makgoka het Maandag gesê die besluit of Zuma moet teruggaan tronk toe om sy volle vonnis van 15 maande vir minagting van die hof uit te dien, berus nou by die kommissaris van korrektiewe dienste. Die DA, ’n respondent in die saak, sê dit is van “kardinale belang” dat die kommissaris “die regte ding doen”. “Zuma moet gedwing word om sy vonnis uit te dien soos enige gewone Suid-Afrikaner gedwing sal word om te doen,” sê John Steenhuisen, DA-leier. Die DA het die uitspraak verwelkom, maar Mzwanele Manyi, woordvoerder van die Jacob Zuma-stigting, het kort ná die uitspraak gesê Zuma gaan allermins terug tronk toe. A smile of a FREE MAN.He is NOT going back to prison. pic.twitter.com/GAhlAcnWk8 — Mzwanele Manyi (@MzwaneleManyi) November 21, 2022 Makgoka het Maandag saam met die Pretoriase hooggeregshof gestem dat Zuma se vrylating op mediese parool onregmatig en ongrondwetlik was. Die uitspraak van die appèlhof beteken dat twee howe nou reeds bevind het dat Zuma nooit op mediese parool vrygelaat moes word nie. Makgoka het egter wel die hooggeregshof se bevinding dat die tyd wat Zuma buite die tronk op mediese parool was nié van sy vonnis afgetrek kan word nie, ter syde gestel, wat beteken dat die kommissaris van Zuma ’n vry man kan maak. Zuma is in September 2021 op mediese parool vrygelaat nadat ŉ verslag van sy dokter aan die departement oorhandig is. Dit sou dae later aan die lig kom dat Fraser goedkeuring vir die oudpresident se vrylating op mediese parool gegee het ondanks die adviesraad vir mediese parool wat die aansoek afgekeur het. Makgoka het egter nou in sy uitspraak gesê Fraser was as kommissaris hoegenaamd nie gemagtig om Zuma op mediese parool vry te laat nie aangesien die raad die “uiteindelike besluitnemer” is. “Die kommissaris het geen diskresie oor die vraag of ŉ gevangene aan ŉ terminale siekte ly nie,” aldus Makgoka. Reiner Duvenage, veldtogbeampte vir strategie en inhoud by AfriForum, sê die feit dat Zuma wel mediese parool ontvang het, al het hy nie daarvoor gekwalifiseer nie, dui daarop dat prominente politici voorkeurbehandeling by korrektiewe dienste ontvang. “Die grootste klug is egter dat Zuma, wat ’n jaar gelede nog skynbaar terminaal siek was, nou weer aktief by politiek betrokke is en poog om ’n hoë posisie in die ANC te beklee.”